Document ID: /roh_data/filtered/fineweb-2-filterrobots_roh.jsonl.gz/32276

La vischnanca da Scuol ha dà al cumbat electoral per la candidatura grischuna per gieus olimpics il 2026 ina donaziun da 1’000 francs. Il recurrent ha pretendì che la donaziun vegnia impedida u restituida. La regenza grischuna refusa uss quest recurs.
Argument da la regenza per refusar il recurs resta il medem
L’argument da la regenza è il medem ch’ella aveva fatg valair tar ils dus recurs cunter Arosa e San Murezzan: La vischnanca stoppia esser pertutgada directamain d’ina votaziun per pudair sustegnair in cumbat electoral.
Arosa e San Murezzan eran pertutgads sco lieus entretschads en eventuals Gieus olimpics 2026 en il Grischun. Cunquai che Scuol saja ina destinaziun da renum naziunal ed internaziunal na possia en il cas da Scuol betg vegnir exclus, ch’er Scuol saja pertutgà, scriva la regenza grischuna.
Scuol responsabel ch'ils 1'000 francs vegnan al dretg lieu
La regenza fa dentant la segira cun render attent, ch’ella pretendia er da Scuol d'intervegnir «tar ils organs da campagna privats e da garantir ch'ils meds publics ch'ella metta a disposiziun vegnian utilisads confurm a l'intent e che l'objectivitad e la discreziun vegnian resguardadas sco pretendì.» En pli renda ella attent, ch’ins na stoppia betg partir dal fatg, che «questas contribuziuns hajan in’influenza relevanta sin il resultat da votaziun».
Uss recurra il recurrent cunter la decisiun da la regenza
Curt suenter che la regenza ha publitgà la mesemna sia decisiun ha er reagì il recurrent, Urs Trottmann da Scuol: «Jau paj mias impostas qua a Scuol e na less betg, che quellas vegnian impundidas per inserats e placats a favur da la candidatura grischuna per l’olimpiada 2026».
L’interess da Scuol saja massa pac evident, scriva el en sia communicaziun a las medias, e perquai vul el trair vinavant il recurs. Quel agir vegn sustegnì da la PS grischuna.
Gia dus ulteriurs recurs cunter donaziuns al cumbat electoral d’Arosa e San Murezzan eran vegnids refusads. Ils 12 da favrer ha il pievel grischun da decider sur d’in credit per ina candidatura grischuna per gieus olimpics il 2026.
RR novitads 12:00